Въпреки че поне на теория Беарн е бил включен в границите на Франция още през 843 г. с Вердюнския договор, неговата действителна принадлежност към кралството в продължение на векове е останала спорна. На практика докато Беарн е част от графство Фоа, то остава автономно от Франция. По-късно става част от земите на наварските крале, с което запазва отделния си статут, и едва когато Анри IV сяда на френския престол по настояване на Парламента се съгласява да го присъедини към Франция. Въпреки това дори и след този акт Беарн и Долна Навара остават суверенна провинция. Чак през октомври 1620 г. Луи XIII присъединява Беарн към френската корона с нарочен Едикт, но и след тази дата официалните документи продължават да бъдат съставяни на гасконски и френски език. Френският е наложен като официален език след Френската революция.